**ՀՀ պետական բյուջեի կատարման ամփոփ բնութագիրը**

**2021 թվականի հունվարին**

2021 թվականի հունվար ամսվա ՀՀ պետական բյուջեի եկամուտները կազմել են շուրջ շուրջ 136 մլրդ դրամ, ծախսերը` 70.5 մլրդ դրամ, պակասուրդը՝ -65.5 մլրդ դրամ: Բյուջեի եկամուտների, ծախսերի և պակասուրդի կատարողականներն առաջին եռամսյակի ճշտված ծրագրային ցուցանիշների համեմատ կազմել են համապատասխանաբար 42.4%, 17.4% և ‑77.3%: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 9%-ով, 3.8%-ով և ‑19.2%-ով: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական կատարումը: «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

*ՀՀ պետական բյուջեի եկամուտները*

2020 թվականի հունվար ամսվա համեմատ պետական բյուջեի եկամուտները նվազել են 10.9%‑ով կամ 16.6 մլրդ դրամով, ինչը հիմնականում պայմանավորված է հարկային եկամուտների նվազմամբ:

Պետական բյուջեի եկամուտների 96%-ը ձևավորվել է հարկային եկամուտների և պետական տուրքերի, 0.7%-ը` պաշտոնական դրամաշնորհների, 3.3%-ը` այլ եկամուտների հաշվին:

2021 թվականի հունվար ամսվա ընթացքումՀՀ պետական բյուջե են մուտքագրվել 130.5 մլրդ դրամ հարկային եկամուտներ և պետական տուրքեր, որոնք կազմել են առաջին եռամսյակի ծրագրային ցուցանիշի 42.7%-ը: 2020 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 11%‑ով կամ 16.2 մլրդ դրամով, ինչը հիմնականում պայմանավորված է ակցիզային հարկի և շահութահարկի գծով մուտքերի նվազմամբ:

Հաշվետու ժամանակահատվածի հարկային եկամուտների և պետական տուրքերի 38.1%‑ն ապահովվել է ավելացված արժեքի հարկի հաշվին: Այն կազմել է 49.8 մլրդ դրամ, որից 19.3 մլրդ դրամը ստացվել է ՀՀ ներմուծվող ապրանքների, 30.5 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 19.3 մլրդ դրամ գումարից 10 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերը նվազել են 2.8%-ով կամ շուրջ 1.5 մլրդ դրամով, որը պայմանավորված է ՀՀ ներմուծվող ապրանքներից ստացված մուտքերի 22.9%-ով (5.7 մլրդ դրամով) նվազմամբ, այդ թվում՝ Եվրասիական տնտեսական միության անդամ պետություններից ներմուծվող ապրանքների համար գանձված մուտքերի 13.7%-ով (1.6 մլրդ դրամով) նվազմամբ: Միաժամանակ, նախորդ տարվա նույն ժամանակահատվածի համեմատ ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի մուտքերն աճել են 16.2%-ով (4.3 մլրդ դրամով):

Հաշվետու ժամանակահատվածում պետական բյուջեի հարկային եկամուտների ու պետական տուրքերի 6.4%-ն ապահովվել է ակցիզային հարկի հաշվին` կազմելով 8.4 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 5.7 մլրդ դրամ, հանրապետություն ներմուծվող ենթաակցիզային ապրանքների հարկումից՝ 2.7 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 47.5%-ով կամ 7.6 մլրդ դրամով, որը հիմնականում պայմանավորված է հանրապետությունում արտադրվող ենթաակցիզային ապրանքների գծով մուտքերի 55.4%-ով (7.1 մլրդ դրամով) նվազմամբ: Նախորդ տարվա հունվար ամսվա համեմատ 16%-ով (513 մլն դրամով) նվազում է արձանագրվել նաև ներմուծվող ենթաակցիզային ապրանքների գծով մուտքերում:

2021 թվականի հունվար ամսվա պետական բյուջեի հարկային եկամուտների ու պետական տուրքերի 4%-ն ապահովվել է շահութահարկի հաշվին` կազմելով 5.2 մլրդ դրամ: Նախորդ տարվա նույն ժամանակահատվածի համեմատ շահութահարկի մուտքերը նվազել են 50.3%-ով կամ 5.3 մլրդ դրամով:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 3.7%-ն ապահովվել է մաքսատուրքի հաշվին` կազմելով շուրջ 4.9 մլրդ դրամ: 2020 թվականի նույն ժամանակահատվածի համեմատ մաքսատուրքի մուտքերը նվազել են 8.7%-ով կամ 463.9 մլն դրամով:

2021 թվականի հունվար ամսվա ընթացքում ՀՀ պետական բյուջե է մուտքագրվել 46.4 մլրդ դրամ եկամտային հարկ՝ ապահովելով պետական բյուջեի հարկային եկամուտների և պետական տուրքերի 35.6%‑ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 1.7%-ով կամ 778.7 մլն դրամով:

Հաշվետու ժամանակահատվածում 6.5 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 5%‑ը: Նախորդ տարվա նույն ժամանակահատվածի համեմատ շրջանառության հարկի մուտքերը նվազել են 18.5%-ով կամ շուրջ 1.5 մլրդ դրամով:

Հաշվետու ժամանակահատվածում 3.4 մլրդ դրամ է կազմել սոցիալական վճարը` ապահովելով պետական բյուջեի հարկային եկամուտների և պետական տուրքերի 2.6%-ը և 54.8%-ով կամ 1.2 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2021 թվականի հունվար ամսին բնապահպանական հարկի և բնօգտագործման վճարների գծով եկամուտները կազմել են ավելի քան 1 մլրդ դրամ՝ ապահովելով պետական բյուջեի հարկային եկամուտների և պետական տուրքերի 0.8%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերը նվազել են 51.3%-ով կամ 1.1 մլրդ դրամով:

Հաշվետու ժամանակահատվածում պետական բյուջե են մուտքագրվել 2.8 մլրդ դրամ այլ հարկեր` կազմելով հարկերի և տուրքերի 2.2%-ը: Մասնավորապես` 1.6 մլրդ դրամ են կազմել ռադիոհաճախականության օգտագործման պարտադիր վճարները, 671.5 մլն դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 212.5 մլն դրամ՝ հանրային ծառայությունների կարգավորման պարտադիր վճարները, 159.3 մլն դրամ՝ ճանապարհային հարկը, 135 մլն դրամ` հարկային օրենսդրության խախտման համար սահմանված տուգանքները, 80.5 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը: Նախորդ տարվա նույն ժամանակահատվածի համեմատ այլ հարկերի փաստացի ցուցանիշը նվազել է 4.4%-ով կամ 132 մլն դրամով՝ հիմնականում պայմանավորված ռադիոհաճախականության օգտագործման պարտադիր վճարների նվազմամբ:

2021 թվականի հունվար ամսվա ընթացքում պետական բյուջե են մուտքագրվել 2 մլրդ դրամ պետական տուրքեր` կազմելով եռամսյակային ծրագրի 22.8%-ը: Նշված գումարից 865.4 մլն դրամը կազմել են օրենքով սահմանված այլ ծառայությունների և գործողությունների, 453.8 մլն դրամը՝ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու և 261.7 մլն դրամը՝ պետական գրանցման համար գանձված տուրքերը, որոնք կազմել են առաջին եռամսյակի ծրագրային ցուցանիշների համապատասխանաբար 22.9%-ը, 22.4%-ը և 18%-ը: Նախորդ տարվա հունվար ամսվա համեմատ պետական տուրքի գծով մուտքերը նվազել են 27.2%‑ով կամ 747.9 մլն դրամով, ինչը հիմնականում պայմանավորված է օրենքով սահմանված այլ ծառայությունների և գործողությունների ու պետական գրանցման համար գանձվող տուրքերի նվազմամբ՝ համապատասխանաբար 37.7%‑ով (522.9 մլն դրամով) և 54.3%-ով (310.8 մլն դրամով): Նախորդ տարվա նույն ժամանակահատվածի համեմատ աճ է արձանագրվել լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով, որոնք 37%-ով կամ 122.5 մլն դրամով գերազանցել են նախորդ տարվա նույն ժամանակահատվածի ցուցանիշը:

2021 թվականի հունվար ամսվա ընթացքում ստացվել են ավելի քան 1 մլրդ դրամ պաշտոնական դրամաշնորհներ՝ կազմելով առաջին եռամսյակում ծրագրված մուտքերի 19.7%-ը: Մուտքերը նախատեսվել էին նպատակային ծրագրերի շրջանակներում, որոնց կատարողականով է պայմանավորված նշված ցուցանիշը: Եվրամիության աջակցության ծրագրերի շրջանակներում 2021 թվականին հատկացվելիք միջոցները՝ 1.7 մլրդ դրամի չափով, նախատեսվել է ստանալ չորրորդ եռամսյակում: Հունվար ամսին պետական բյուջե մուտքագրված պաշտոնական դրամաշնորհները 3.1 անգամ կամ 687.2 մլն դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ՀՀ պետական բյուջեի այլ եկամուտները կազմել են 4.5 մլրդ դրամ՝ 47.7%-ով ապահովելով եռամսյակային ծրագրային ցուցանիշը: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 19.8% (1.1 մլրդ դրամով) անկում, որը հիմնականում պայմանավորված է այն հանգամանքով, որ ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշվի փակման հետ կապված:

Պետական սեփականություն հանդիսացող գույքի վարձակալությունից հունվար ամսվա ընթացքում ստացվել են 24.1 մլն դրամ եկամուտներ՝ 28.4%-ով ապահովելով եռամսյակային ծրագիրը: Նախորդ տարվա նույն ժամանակահատվածի համեմատ նշված մուտքերը նվազել են 23.2%-ով:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել են 885.3 մլն դրամ մուտքեր, որոնք եռամսյակային ծրագրային ցուցանիշն ապահովել են 86.2%-ով և 25.7%-ով զիջել նախորդ տարվա նույն ժամանակահատվածի ցուցանիշը:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են շուրջ 1.6 մլրդ դրամ տոկոսավճարներ, որոնք եռամսյակային ծրագրային ցուցանիշն ապահովել են 50.5%-ով և 82.9%‑ով կամ 717.4 մլն դրամով գերազանցել նախորդ տարվա նույն ժամանակահատվածի ցուցանիշը: Մասնավորապես` 1.5 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները (առաջին եռամսյակում նախատեսվածի 48.3%-ը), 87.6 մլն դրամ՝ COVID-19-ի տնտեսական հետևանքների չեզոքացմանն ուղղված՝ տնտեսավարողներին վարկային միջոցների տրամադրման վճարները, որոնք ծրագրով նախատեսված չեն: Մուտքերի կատարողականը, ինչպես նաև նախորդ տարվա համեմատ աճը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարների աճով:

Հաշվետու ժամանակահատվածում պետական բյուջե են մուտքագրվել շուրջ 48 մլն դրամ այլ կատեգորիաներում չդասակարգված տրանսֆերտներ, որոնք ծրագրով նախատեսված չեն:

2021 թվականի հունվարին 954.3 մլն դրամ է մուտքագրվել իրավախախտումների համար գործադիր, դատական մարմինների կողմից կիրառվող պատժամիջոցներից՝ կազմելով եռամսյակային ծրագրային ցուցանիշի 40.1%‑ը: Նախորդ տարվա նույն ժամանակահատվածի համեմատ նշված եկամուտները նվազել են 5.9%-ով կամ 59.5 մլն դրամով:

Այլ եկամուտներից 916.1 մլն դրամը ստացվել է ապրանքների մատակարարումից և ծառայությունների մատուցումից` 39.2%‑ով ապահովելով տարեկան ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 17.6%-ով կամ 195.2 մլն դրամով:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել շուրջ 53.6 մլն դրամ՝ կազմելով տարեկան ծրագրի 13.2%-ը և 70.5%‑ով (22.2 մլն դրամով) գերազանցել նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2021 թվականի հունվար ամսվա ՀՀ պետական բյուջեի ծախսերը նախորդ տարվա նույն ժամանակահատվածի համեմատ նվազել են 13.2%-ով կամ 10.7 մլրդ դրամով՝ հիմնականում պայմանավորված կենսաթոշակների և ոչ ֆինանսական ակտիվների գծով ծախսերի նվազմամբ:

Ընթացիկ ծախսերը հաշվետու ժամանակահատվածում կազմել են 69.7 մլրդ դրամ կամ առաջին եռամսյակի ճշտված ծրագրային ցուցանիշի 18.6%-ը: Նախորդ տարվա նույն ժամանակահատվածի համեմատ ընթացիկ ծախսերը նվազել են 5.3%-ով կամ 3.9 մլրդ դրամով:

Հաշվետու ժամանակահատվածում 5.8 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է եռամսյակային ծրագրի 15.5%‑ը և 4.2%-ով (257.7 մլն դրամով) զիջել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2021 թվականի հունվար ամսվա ընթացքում օգտագործվել է եռամսյակային ծրագրով նախատեսված միջոցների 3.8%‑ը՝ 1.5 մլրդ դրամ, որը նախորդ տարվա նույն ժամանակահատվածի համեմատ նվազել է 4.3%-ով կամ 69.5 մլն դրամով:

Կառավարության պարտքի սպասարկմանը հաշվետու ժամանակահատվածում տրամադրվել է 2.3 մլրդ դրամ` կազմելով եռամսյակային ծրագրի 6.1%-ը: Մասնավորապես` նշված գումարից 213.3 մլն դրամը տրամադրվել է ներքին, 2.1 մլրդ դրամն` արտաքին պարտքի սպասարկմանը, որոնք կազմել են եռամսյակային ծրագրված ցուցանիշների համապատասխանաբար 1.5%-ը և 9.1%-ը: 2020 թվականի նույն ժամանակահատվածի համեմատ պարտքի սպասարկման ծախսերը նվազել են 24.2%-ով (737.1 մլն դրամով): Ընդ որում, աճ է արձանագրվել ներքին տոկոսավճարների գծով՝ 3.6%-ով կամ 7.5 մլն դրամով: Արտաքին տոկոսավճարները նույն ժամանակահատվածում նվազել են 24.2%-ով կամ 744.6 մլն դրամով:

2021 թվականի հունվար ամսվա ընթացքում ՀՀ պետական բյուջեից տրամադրվել են 786.5 մլն դրամ սուբսիդիաներ` կազմելով եռամսյակային ծրագրային ցուցանիշի 2.8%-ը և 7.3 անգամ (679.5 մլն դրամով) գերազանցելով նախորդ տարվա նույն ցուցանիշը: Աճը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման նպատակով 2021 թվականի հունվարին 545.6 մլն դրամի տրամադրմամբ:

Հաշվետու ժամանակահատվածում ՀՀ պետական բյուջեից տրամադրվել են շուրջ 7.7 մլրդ դրամ դրամաշնորհներ, որից 7.1 մլրդ դրամը` պետական հատվածի այլ մակարդակներին, 582.6 մլն դրամը` միջազգային կազմակերպություններին: Մասնավորապես, համայնքների բյուջեներին տրամադրված համահարթեցման դոտացիաները կազմել են 5.4 մլրդ դրամ կամ եռամսյակային ծրագրի 33.3%-ը, որոնք 16.7%‑ով (768.7 մլն դրամով) գերազանցել են նախորդ տարվա նույն ժամանակահատվածի ցուցանիշը: Շուրջ 1.7 մլրդ դրամ են կազմել այլ ընթացիկ դրամաշնորհները՝ ապահովելով եռամսյակային ծրագրի 9.9% կատարողական և 8.5%-ով (132.8 մլն դրամով) գերազանցելով նախորդ տարվա նույն ժամանակահատվածի ցուցանիշը: Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 15.5%‑ով կամ ավելի քան 1 մլրդ դրամով, որը հիմնականում պայմանավորված է համայնքներին տրամադրված դոտացիաների գծով ծախսերի աճով:

2021 թվականի հունվար ամսվա ընթացքում պետական բյուջեի ընթացիկ ծախսերի 56.6%-ը` 39.5 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով եռամսյակային ծրագրված ցուցանիշի 30.3%-ը: Մասնավորապես, 26.1 մլրդ դրամ են կազմել կենսաթոշակները, 13.4 մլրդ դրամ` նպաստները: Նախորդ տարվա հունվար ամսվա համեմատ սոցիալական նպաստների և կենսաթոշակների գծով ծախսերը նվազել են 6.1%‑ով կամ 2.6 մլրդ դրամով՝ հիմնականում պայմանավորված կենսաթոշակների գծով ծախսերի նվազմամբ:

Հաշվետու ժամանակահատվածում պետական բյուջեի միջոցներից 12.1 մլրդ դրամ տրամադրվել է այլ ծախսերին` կազմելով եռամսյակային ծրագրի 19%‑ը և 14.3%-ով (2 մլրդ դրամով զիջելով նախորդ տարվա նույն ցուցանիշը:

Ոչ ֆինանսական ակտիվների հետ գործառնությունները 2021 թվականի հունվար ամսին կազմել են 777.5 մլն դրամ կամ եռամսյակային ծրագրային ցուցանիշի 2.6%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունները նվազել են 89.7%-ով (6.8 մլրդ դրամով), որը պայմանավորված է ոչ ֆինանսական ակտիվների գծով ծախսերի նվազմամբ: Վերջիններս կազմել են 789.5 մլն դրամ, որոնց եռամսյակային ծրագրված ցուցանիշը կատարվել է 2.7%-ով: Ցածր կատարողականը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է եռամսյակային ծրագրված միջոցների 3.7%-ը՝ 738.1 մլն դրամ: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերը նվազել են 89.7%-ով կամ 6.9 մլրդ դրամով, որը հիմնականում պայմանավորված է 2020 թվականի հունվարին ՀՀ պաշտպանության նախարարության շենքային պայմանների բարելավման միջոցառման շրջանակներում 6.2 մլրդ դրամի հատկացմամբ: Ոչ ֆինանսական ակտիվների օտարումից հաշվետու ժամանակահատվածում ստացվել են 12.1 մլն դրամ չնախատեսված մուտքեր՝ 2020 թվականի նույն ժամանակահատվածում ստացված 79.3 մլն դրամի դիմաց:

*ՀՀ պետական բյուջեի պակասուրդը*

2021 թվականի հունվար ամսվա ընթացքում ՀՀ պետական բյուջեն կատարվել է 65.5 մլրդ դրամ հավելուդով՝ առաջին եռամսյակի համար ծրագրված 84.6 մլրդ դրամ պակասուրդի և նախորդ տարվա նույն ժամանակահատվածի 71.4 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որոնց արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 67.1 մլրդ դրամով: Հաշվետու ժամանակահատվածում ֆինանսավորման ներքին աղբյուրները կազմել են ‑47.3 մլրդ դրամ, արտաքին աղբյուրները՝ -18.1 մլրդ դրամ՝ առաջին եռամսյակում ծրագրված համապատասխանաբար -129.6 մլրդ դրամի և 214.3 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն գանձապետական պարտատոմսերի տեղաբաշխումից բյուջեի զուտ մուտքի հաշվին ֆինանսավորվել է 14.6 մլրդ դրամով՝ 46.6%‑ով ապահովելով եռամսյակային ծրագիրը:

 Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑62 մլրդ դրամ` առաջին եռամսյակում ծրագրված -161 մլրդ դրամի դիմաց: Մասնավորապես՝ եռամսյակային ծրագրով նախատեսվել է արտաքին աջակցությամբ իրականացվող ծրագրերի շրջանակներում շուրջ 3.3 մլրդ դրամ վարկերի տրամադրում ՀՀ ռեզիդենտներին, որի դիմաց հաշվետու ժամանակահատվածում տրամադրվել է 187 մլն դրամ: Մասնավորապես՝ 155.8 մլն դրամ ենթավարկ է տրամադրվել ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում՝ «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին, 31.3 մլն դրամ՝ Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 2021 թվականի առաջին եռամսյակի ծրագրով նախատեսված գումարների 65%‑ը՝ 5.3 մլրդ դրամ, որից 4.8 մլրդ դրամը` «Հայկական ատոմակայան» ՓԲԸ-ից:

2021 թվականի հունվար ամսին ՀՀ պետական բյուջեի արտաքին ֆինանսավորումը կազմել է -18.1 մլրդ դրամ՝ ապահովելով առաջին եռամսյակում ծրագրված ցուցանիշի ‑8.5%‑ը: Արտաքին աղբյուրներում ծրագրված 230.8 մլրդ դրամի դիմաց -8.2 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 565.7 մլն դրամ վարկային միջոցներ՝ կազմելով եռամսյակային ծրագրի 2.9%-ը: Նշված գումարից 485.5 դրամը ստացվել է Վերակառուցման և զարգացման եվրոպական բանկից: 8.7 մլրդ դրամ ուղղվել է արտաքին պարտքի մարմանը՝ կազմելով եռամսյակային ծրագրի 28.2%-ը, որից շուրջ 4.2 մլրդ դրամն ուղղվել է միջազգային կազմակերպություն-ների, 4.5 մլրդ դրամը` օտարերկրյա պետությունների և 63.3 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑10 մլրդ դրամ կամ եռամսյակային ծրագրով նախատեսված ցուցանիշի 60.5%-ը: Մասնավորապես՝ 9 մլրդ դրամ հատկացվել է Արցախի Հանրապետությանը` որպես միջպետական վարկ, որը կազմել է եռամսյակային ծրագրային ցուցանիշի 55.6%-ը: Բաժնետոմսերի և կապիտալում այլ մասնակցության ձեռքբերման նպատակով առաջին եռամսյակում նախատեսված 478.5 մլն դրամն օգտագործվել է ամբողջությամբ: Հաշվետու ժամանակահատվածում 487.9 մլն դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը: